格鬥遊戲

要求玩家控制自己用嘅角色，同對手進行近身格鬥。格鬥遊戲比賽好多時會分多個回合，有兩個或者以上嘅角色，喺一個競技場上，用近身嘅攻擊一較高下。格鬥遊戲嘅角色可以有些少遠距離攻擊嘅能力，但應該仲係依賴近身攻擊多嘅。喺格鬥遊戲裏面，唔同角色會有唔同嘅異能，而且喺速度同力量等方面有差異，但實力會相約。

格鬥遊戲例子有
街頭霸王系列、
力石戰士、
真人快打系列、同埋
出自香港嘅小朋友齊打交。

概念 

擋：一個角色進入一個擋緊嘅狀態，擋緊嘅角色暫時唔能夠攻擊，兼且移動能力會下降，但做緊擋嘅角色防守力會提高，冇咁易俾對手傷害；攻擊可以嚟自上中下等多個方向，通常要擋正確嘅方向先可以減少嗰吓攻擊造成嘅傷害。碎片傷害。
破擋：某啲格鬥遊戲有嘅機制，指個角色喺擋咗若干吓攻擊之後會進入一個暫時唔能夠擋嘅狀態，好多時進入破擋狀態嗰一刻個角色會有短暫嘅暈眩狀態；呢種機制嘅用意在於令玩家唔可以一味淨係防守，鼓勵玩家採取比較攻擊性嘅打法。
擋唔住：指一吓攻擊效力唔受擋影響，例如個遊戲程式編寫成某吓攻擊，俾呢吓攻擊打中嗰個角色就算身處擋緊嘅狀態，吓攻擊都會對佢造成同冇擋一樣嘅傷害同擊回力，常見於一隻格鬥遊戲當中比較勁嘅招式。
掟：一個角色捧起第個角色，再將佢掟出去。
下墜擊：一個角色由空中快速向下移動攻擊喺下面嘅對手。
由上攻擊：對手一定要企喺度做擋姿勢先會擋到嘅招式；多數一路跳一路出嘅招式都屬由上攻擊。
取消動作：指一個角色喺出一招嘅中途取消出招，變返做一般嘅狀態；有好多格鬥遊戲都會容許玩家取消某啲招式嘅動作，而識得乜嘢時候要取消動作一般係高技術嘅表現。
收招：指一個角色出完一招之後要用幾多時間先可以返去一般嘅狀態；喺收招期間，一個角色唔能夠擋或者迴避，所以處於一個好容易露出破綻嘅狀態，對手可以趁佢未收招完畢攻擊，造成巨大傷害；好多時勁嘅招式都會有收招慢嘅缺點－呢啲招式會係高風險高回報嘅招式。

技巧 
連續技：常見於格鬥遊戲，指喺遊戲當中可以連續短時間內執行一段特定嘅動作，成功嘅話可以一吓對對手造成重大傷害；更廣義上嚟講，「連續技」可以係指一段要喺短時間內執行、執行成功可以取得大量分數或者大幅提升贏面嘅動作。
無限連續技：可以無限次重複嘅連續技。
半無限連續技：可以重複好多次嘅連續技。
即死連續技：指一出到就保證 OHKO對手嘅連續技。
狂撳個掣：常見於格鬥遊戲，可以有兩個意思：
一個技術唔高嘅玩家唔知連續技要點出，於是就亂咁撳掣，諗住有機會可以擢到個連續技出嚟。
喺某啲格鬥遊戲入面，某啲角色會具有「狂撳某段掣若干次」就會出到嘅招式，當有個玩家出呢啲招嗰陣，佢就噉望落會好似喺度亂撳噉。
Buffer：格鬥遊戲技巧；喺格鬥遊戲入面，角色往往會有連續撳某幾個特定嘅掣就出到嘅招式，所以格鬥遊戲高手往往會趁自己嘅角色攻擊唔到嘅時候撳定下一招要撳嘅掣，然後喺攻擊得到嗰一刻撳最後一個掣，等自己個角色能夠喺出完一招之後即刻出下一招。
Crossup：格鬥遊戲技巧，指將自己置於可以由多個角度攻擊嘅位置，等對手唔知要擋邊一面嘅攻擊。
篤吓篤吓：係噉使用比較弱但用起上嚟低風險嘅招式，務求慢慢喺唔受傷嘅情況下打低對手。

TV Tropes 頁

攷

電子遊戲類型